CELEX: 52013PC0892
Language: ro
Date: 2013-12-18
Title: Propunere de DIRECTIVĂ A PARLAMENTULUI EUROPEAN ŞI A CONSILIULUI privind clonarea bovinelor, porcinelor, ovinelor, caprinelor și ecvideelor crescute și reproduse în scopuri agricole

|
			
		
		
		52013PC0892
		
			Propunere de DIRECTIVĂ A PARLAMENTULUI EUROPEAN ŞI A CONSILIULUI privind clonarea bovinelor, porcinelor, ovinelor, caprinelor și ecvideelor crescute și reproduse în scopuri agricole /* COM/2013/0892 final - 2013/0433 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
1.1.        Contextul propunerii
Clonarea este o tehnică relativ nouă de
reproducere asexuată a animalelor, rezultând copii genetice aproape
identice ale animalelor clonate, adică fără modificări ale
genelor.
Clonarea este o tehnică nouă în
producția de alimente. Prin urmare, în temeiul actualului cadru
legislativ, alimentele provenite de la animalele rezultate din clonare
intră în domeniul de aplicare al Regulamentului privind alimentele noi[1] și, prin urmare,
fac obiectul autorizării înainte de introducerea pe piață,
bazată pe o evaluare a riscurilor în materie de siguranță
alimentară.
În 2008, Comisia a prezentat o propunere[2] de eficientizare a
procedurii de autorizare prevăzute de Regulamentul privind alimentele noi.
În cadrul procedurii legislative, legislatorii au urmărit să modifice
propunerea pentru a introduce norme specifice privind clonarea[3]. Încă nu s-a ajuns
la niciun acord privind domeniul de aplicare și caracteristicile acestor
elemente adăugate, astfel încât propunerea a fost abandonată
după o conciliere eșuată în martie 2011. În
consecință, Comisia a fost invitată să
pregătească o propunere legislativă privind clonarea în cadrul
producției de alimente, pe baza unei evaluări a impactului în afara
cadrului Regulamentului privind alimentele noi[4].
Autoritatea Europeană pentru Siguranța
Alimentară (EFSA) consideră că clonarea reprezintă în
principal un pericol pentru bunăstarea animalelor legat de slaba
eficiență a tehnicii. Ea și-a actualizat în 2012 avizul privind
clonarea animalelor [5]
și a concluzionat că cunoștințele științifice
disponibile în prezent referitoare la clonare sunt mai bogate, dar că,
totuși, eficiența ei rămâne mică în raport cu alte tehnici
de reproducere.
1.2.        Obiectivele propunerii
Obiectivul prezentei propuneri este de a asigura condiții uniforme de producție pentru
fermieri, protejând în același timp sănătatea și
bunăstarea animalelor.
1.3.        Cadrul de reglementare
Directiva 98/58/CE privind protecția
animalelor de fermă[6]
stabilește standarde minime foarte generale de bunăstare a animalelor
pentru animalele utilizate în agricultură. Ea nu se referă în mod
explicit la clonare, dar solicită statelor membre să evite durerile,
suferințele sau vătămările inutile ale animalelor de
fermă. Dacă clonarea determină dureri, suferințe sau
vătămări inutile, statele membre trebuie să acționeze
la nivel național pentru a o evita.
1.4.        Coerența cu alte
politici și obiective ale Uniunii
Prezenta inițiativă răspunde
preocupărilor menționate mai sus, evitând în același timp
sarcinile inutile pentru fermierii din fermele de creștere și de
reproducere stabiliți în Uniune și în țări terțe. 
Propunerea prevede o suspendare pe teritoriul
Uniunii a:
•        utilizării tehnicii în scopul
producției de alimente; 
•        comercializării de animale vii
rezultate din clonare (animale rezultate din clonare).
Aceste interdicții provizorii vor limita
utilizarea unei tehnici de producție care provoacă neplăceri
animalelor la domenii în care aceasta pare să aibă beneficii
particulare.
Interdicțiile provizorii sunt reexaminate în
mod regulat ținând cont de evoluția cunoștințelor privind
tehnica respectivă și de progresele înregistrate în aplicarea
tehnicii în alte domenii decât creșterea animalelor.
Prezenta inițiativă exclude clonarea
efectuată în scop de cercetare, pentru conservarea raselor rare sau a
speciilor pe cale de dispariție și pentru producția de
medicamente și de dispozitive medicale.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
2.1.        Procedura de consultare
2.1.1      Metodele de consultare și
principalele sectoare vizate
Consultările au implicat state membre,
părți interesate și parteneri comerciali din țări
terțe. 
Comitetul permanent pentru lanțul alimentar
și sănătatea animală a fost principalul forum de
discuții cu statele membre. În plus, toate statele membre au completat un
chestionar specific privind clonarea pe teritoriul lor.
Părțile interesate au fost consultate în
cadrul Grupului consultativ pentru lanțul alimentar. Au participat 22 de
organizații reprezentând toate sectoarele în cauză (fermieri din
fermele de creștere și de reproducere a animalelor, industria
alimentară, distribuitori, consumatori și activiști pentru
drepturile animalelor). În plus, au avut loc cinci reuniuni tehnice cu organizații
reprezentând fermierii din fermele de creștere și de reproducere a
animalelor, precum și industria alimentară.
Un chestionar specific a fost trimis la 15
parteneri comerciali majori din țări terțe
din care au răspuns 13.
Publicul general a fost consultat prin intermediul
Inițiativei pentru o elaborare interactivă a politicilor în martie 2012.
Acest instrument are aproximativ 6 000 de abonați, dintre au
răspuns 360[7].

Clonarea a fost abordată în două 
sondaje Eurobarometru: un sondaj specific din 2008 referitor la clonare[8] efectuat în 27 de state
membre și un sondaj din 2010 referitor la biotehnologie[9] conținând
întrebări specifice cu privire la clonare efectuat în 27 de state membre
și în 5 țări care nu sunt membre ale Uniunii Europene.
Raportul specific din 2008 referitor la clonare al
Grupului european pentru etică în domeniul științei și al
noilor tehnologii (EGE) [10]
a exprimat îndoieli cu privire la posibilitatea de a justifica clonarea
animalelor în scopuri agricole , „având în vedere nivelul actual al
problemelor în materie de suferință și sănătate la
mamele-surogat și la animalele rezultate din clonare”. EGE a
concluzionat, de asemenea, că „nu consideră că există
argumente convingătoare care să justifice producerea de alimente din
clone și descendenți ai acestora”.
2.1.2      Sinteza răspunsurilor
și modul în care acestea au fost luate în considerare
Statele membre au confirmat faptul că, în
prezent, în Uniune nu se clonează animale în scopuri agricole. Sectoarele
economice implicate (creșterea și reproducerea animalelor) au indicat
că, în prezent, nu au niciun interes să producă animale în
scopuri agricole prin intermediul clonării. Totuși, fermierii din
fermele de creștere și de reproducere a animalelor au evidențiat
că, pentru a rămâne competitivi, au nevoie de acces la genele care
conferă performanță înaltă, inclusiv la materialul de
reproducere al animalelor rezultate din clonare.
Argentina, Australia, Brazilia, Canada și
Statele Unite ale Americii au confirmat că pe teritoriul lor se
clonează animale, dar nu au putut indica în ce măsură. În Brazilia,
Canada și Statele Unite ale Americii, animalele
rezultate din clonare sunt înregistrate de societăți private. În Canada, situația
juridică privind clonarea este similară cu cea din Uniune și
anume: alimentele provenite de la animale rezultate din clonare sunt
considerate noi și necesită autorizație înainte de introducerea
pe piață. Argentina, Australia, Brazilia, Canada, Noua Zeelandă,
Paraguay și Statele Unite ale Americii au evidențiat faptul că măsurile
ar trebui să fie bazate pe date științifice. În plus, ele au
accentuat faptul că măsurile nu ar trebui să fie mai restrictive
pentru comerț  decât este necesar pentru a se îndeplini obiective
legitime.
Cetățenii Uniunii, pe de altă
parte, au avut o percepție în general negativă referitoare la
utilizarea tehnicii de clonare în scopul producerii de animale în scopuri
agricole.
Prezenta inițiativă ține cont de
rezultatele consultărilor. Ea abordează preocupări justificate
într-o manieră proporțională și ia în considerare limitele
competențelor conferite Comisiei prin tratate. Aceasta implică
limitarea măsurilor la animalele în cauză (și anume:
mamele-surogat și animalele rezultate din clonare) și la speciile cu
probabilitate mare de a fi clonate (bovine, porcine, caprine, ovine și
ecvidee) în scopuri agricole.
2.1.3      Expertiza externă
În 2008, Autoritatea Europeană pentru
Siguranța Alimentară (EFSA) a emis un aviz privind clonarea. El s-a concentrat
pe animalele rezultate din clonare, pe descendenții acestora și pe
produselor obținute de la aceste animale. Avizul a fost actualizat prin
trei declarații în 2009, 2010 și 2012[11]. Pe baza datelor
disponibile, EFSA a considerat că problemele din sfera
bunăstării animalelor privesc sănătatea mamelor-surogat
(care poartă embrionii rezultați din clonare) și a animalelor
rezultate din clonare. Mamele-surogat sunt afectate în special de
disfuncții ale placentei, ceea ce contribuie la frecvența mare a
avorturilor. Aceasta contribuie, printre altele, la eficiența mică a
tehnicii (6-15 % pentru bovine și 6 % pentru porcine) și la
necesitatea de a implanta embrioni rezultați din clonare mai multor
mame-surogat pentru a se obține un animal rezultat din clonare. În plus,
anomaliile embrionilor rezultați din clonare și dimensiunile neobișnuit
de mari ale descendenților determină nașteri dificile și
decese neonatale. Tehnica de clonare este grevată de o rată mare a
mortalității. Pe de altă parte, EFSA a menționat în
repetate rânduri că clonarea nu are nicio influență asupra
siguranței cărnii și a laptelui obținut de la animalele
rezultate din clonare.
2.2.        Evaluarea impactului[12]
Pe baza experienței dobândite în cadrul
procedurii legislative care a eșuat în martie 2011 și a
pozițiilor exprimate de către părțile interesate, au fost
evaluate patru opțiuni[13].
În urma analizei celor patru opțiuni și luând în considerare impactul
acestora și obiectivele urmărite, elementele opțiunii 4 (și
anume: suspendarea temporară a tehnicii și a importurilor de animale
vii rezultate din clonare) au fost reținute ca bază pentru prezenta
propunere. Suspendarea utilizării tehnicii și a comercializării animalelor
rezultate din clonare în scopuri agricole asigură faptul că toți
fermierii din Uniune din fermele de creștere și de reproducere a
animalelor sunt supuși acelorași condiții, protejându-se în
același timp în mod corespunzător bunăstarea animalelor. Pentru
a menține competitivitatea fermierilor din Uniune, propunerea nu
reglementează materialul de reproducere provenit de la animalele rezultate
din clonare.
3.           ELEMENTELE JURIDICE ALE
PROPUNERII
3.1.        Temeiul juridic 
Propunerea se bazează pe articolul 43
din TFUE (agricultură). Obiectivele politicii agricole a Uniunii,
enumerate la articolul 39 din TFUE, necesită asigurarea, printre
altele, a dezvoltării raționale a
producției agricole. Aceasta implică asigurarea unor condiții
uniforme de producție pentru fermieri. În alegerea mijloacelor
pentru a îndeplini aceste obiective, trebuie să se țină seama
și de articolul 13 din TFUE. Articolul 13 din TFUE prevede că, în
elaborarea și punerea în aplicare, printre altele, a politicii agricole a
Uniunii, statele membre și Uniunea respectă pe deplin cerințele
referitoare la bunăstarea animalelor, întrucât acestea sunt ființe
sensibile.
3.2.        Principiul
subsidiarității
Abordările izolate ale clonării
animalelor ar putea determina perturbări ale piețelor agricole în
cauză. În consecință, este necesar să se asigure că se
aplică aceleași condiții și, prin urmare, este
necesară abordarea chestiunii la nivelul Uniunii.
3.3.        Principiul
proporționalității
Suspendarea tehnicilor de clonare și
suspendarea importurilor de animale vii rezultate din clonare sunt măsuri 
adecvate și necesare pentru a se atinge obiectivele. De asemenea, ele au
cel mai bun raport costuri-beneficii pentru a soluționa problemele în
cauză. 
În starea actuală de dezvoltare, se pare
că utilizarea tehnicilor de clonare a animalelor în scopuri agricole are
beneficii limitate. Din acest motiv, prezenta propunere abordează numai
acele aspecte legate de producția animalieră în scopuri agricole. Ea
nu cuprinde alte domenii în care clonarea poate fi justificată printr-un
raport riscuri-beneficii pozitiv (cum ar fi cercetarea sau utilizarea
materialului de reproducere obținut de la animale rezultate din clonare).
Astfel, suspendarea tehnicilor de clonare și
a importurilor de animale rezultate din clonare în scopuri agricole creează
un echilibru rezonabil între bunăstarea animalelor, preocupările
cetățenilor și interesele fermierilor din fermele de
creștere și de reproducere a animalelor, precum și ale altor
părți interesate.
3.4.        Alegerea instrumentelor
Instrumentul propus este o directivă. Alte
tipuri de măsuri nu ar fi adecvate din următoarele motive:
(i)      o directivă permite statelor membre
să utilizeze, dacă este cazul, instrumentele de control existente
pentru a  pune în aplicare normele Uniunii și, prin urmare, pentru a
limita sarcina administrativă;
(ii)     instrumentele legislative fără
caracter obligatoriu sunt considerate insuficiente pentru a preveni utilizarea
unei tehnici în întreaga Uniune.
În conformitate cu Declarația politică
comună a statelor membre și a Comisiei privind documentele explicative,
statele membre s-au angajat să transmită, doar în cazuri justificate,
împreună cu notificarea măsurilor de transpunere, unul sau mai multe
documente explicative prin care să se explice relația dintre
componentele unei directive și părțile corespunzătoare din
instrumentele naționale de transpunere. Având în vedere obligațiile
legale limitate stabilite prin prezenta directivă,  nu sunt necesare
documente explicative din partea statelor membre în contextul transpunerii
prezentei directive.
4.           IMPLICAȚIILE BUGETARE
Prezenta inițiativă nu are
implicații bugetare pentru UE și nu necesită resurse umane
suplimentare din partea Comisiei.
2013/0433 (COD)
Propunere de
DIRECTIVĂ A PARLAMENTULUI EUROPEAN
ŞI A CONSILIULUI
privind clonarea bovinelor, porcinelor,
ovinelor, caprinelor și ecvideelor crescute și reproduse în scopuri
agricole
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 43 alineatul (2),
având în vedere propunerea Comisiei Europene,
având în vedere avizul Comitetului Economic
și Social European,
după transmiterea propunerii către
parlamentele naționale,
hotărând în conformitate cu procedura
legislativă ordinară,
întrucât:
(1)       Directiva 98/58/CE a
Consiliului[14]
stabilește standarde minime generale referitoare la bunăstarea
animalelor crescute sau reproduse în scopuri agricole. Ea solicită
statelor membre să evite durerile, suferințele sau
vătămările inutile ale animalelor de fermă. Dacă
clonarea determină dureri, suferințe sau vătămări
inutile, statele membre trebuie să acționeze la nivel național
pentru a o evita. Abordările naționale diferite ale clonării
animalelor ar putea determina perturbări ale pieței. Prin urmare,
este necesar să se asigure faptul că, în întreaga Uniune, se
aplică aceleași condiții pentru toate părțile
implicate în producția și distribuția de animale vii.
(2)       Autoritatea Europeană
pentru Siguranța Alimentară (EFSA) a confirmat că mamele-surogat
utilizate în clonare suferă în special de disfuncții ale placentei,
ceea ce contribuie la frecvența mare a avorturilor[15]. Aceasta contribuie,
printre altele, la eficiența mică a tehnicii (6-15 % pentru
bovine și 6 % pentru porcine) și la necesitatea de a implanta
embrioni rezultați din clonare mai multor mame-surogat pentru a se
obține un animal rezultat din clonare. În plus, anomaliile embrionilor
rezultați din clonare și dimensiunile neobișnuit de mari ale
descendenților determină nașteri dificile și decese
neonatale.
(3)       Luând în considerare
obiectivele politicii agricole a Uniunii, rezultatele recentelor evaluări
științifice efectuate de EFSA și cerințele referitoare la
bunăstarea animalelor de la articolul 13 din tratat, este prudent
să se interzică provizoriu utilizarea clonării anumitor specii
în producția animalieră pentru scopuri agricole.
(4)       În prezent, bovinele,
porcinele, ovinele, caprinele și ecvideele au o anumită probabilitate
de a fi clonate în scopuri agricole. Prin urmare, domeniul de aplicare al
prezentei directive ar trebui să fie limitat la clonarea în scopuri agricole
a respectivelor cinci specii de animale.
(5)       Se estimează că
volumul de cunoștințe cu privire la impactul tehnicii de clonare
asupra bunăstării animalelor utilizate va crește. Este probabil
că tehnica de clonare se va ameliora în timp. În consecință,
interdicțiile ar trebui să se aplice doar provizoriu. Prin urmare,
prezenta directivă ar trebui să fie revizuită după trecerea
unei perioade de timp rezonabile, ținând seama de experiența
dobândită de statele membre în punerea sa în aplicare, de progresele tehnice și științifice, precum
și de evoluțiile de la nivel internațional.
(6)       Prezenta directivă
respectă drepturile fundamentale și principiile recunoscute prin
Carta drepturilor fundamentale a Uniunii Europene, în special libertatea de a
desfăşura o activitate comercială și libertatea
științelor. Prezenta directivă trebuie să fie pusă în
aplicare în conformitate cu aceste drepturi și principii.
ADOPTĂ PREZENTA DIRECTIVĂ:
Articolul 1 
Obiect și domeniu de aplicare
Prezenta directivă stabilește norme
cu privire la:
(a)          clonarea animalelor în Uniune;
(b)          introducerea pe piață a
embrionilor rezultați din clonare și a animalelor rezultate din
clonare.
Directiva se aplică bovinelor,
porcinelor, ovinelor, caprinelor și ecvideelor („animalele”) crescute
și reproduse în scopuri agricole.
Articolul 2 
Definiții
În sensul prezentei directive, se aplică
următoarele definiții:
(a)          animale „crescute și reproduse
în scopuri agricole” înseamnă animalele crescute și reproduse pentru
producția de alimente, lână, piele sau blană sau pentru alte
scopuri agricole. Ele nu includ animalele crescute și reproduse exclusiv
în alte scopuri cum ar fi: cercetarea, producția de medicamente și de
dispozitive medicale, conservarea raselor rare sau a speciilor pe cale de
dispariție, sportul și evenimentele culturale;
(b)          „clonare” înseamnă reproducerea
asexuată a animalelor printr-o tehnică în care nucleul unei celule a
unui animal este transferat într-un oocit al cărui nucleu a fost eliminat
pentru a crea embrioni identici din punct de vedere genetic („clonă de
embrioni”), care pot fi ulterior implantați în mame-surogat pentru a
produce populații de animale identice din punct de vedere genetic („animal
rezultat din clonare”);
(c)          „introducere pe piață”
înseamnă prima punere la dispoziție pe piața internă a unui
animal sau a unui produs; 
Articolul 3
Interdicție provizorie
Statele membre interzic provizoriu:
(a)          clonarea animalelor;
(b)          introducerea pe piață a
animalelor rezultate din clonare și a embrionilor rezultați din
clonare.
Articolul 4
Sancțiuni
Statele membre stabilesc
normele privind sancțiunile aplicabile încălcărilor
dispozițiilor naționale adoptate în temeiul prezentei directive
și iau toate măsurile necesare pentru a se asigura că
sancțiunile sunt aplicate. Sancțiunile stabilite trebuie să fie
eficiente, proporționale și descurajante. Statele membre
notifică Comisiei dispozițiile respective cel târziu până la
[data transpunerii prezentei directive] și informează fără
întârziere Comisia cu privire la orice modificări ulterioare ale acestora.
Articolul 5
Raportare și revizuire
1.           Până la [data = 5 ani de la
data transpunerii prezentei directive], statele membre raportează Comisiei
cu privire la experiența dobândită de acestea prin aplicarea
prezentei directive.
2.           Comisia prezintă un raport
Parlamentului European și Consiliului cu privire la aplicarea prezentei
directive, ținând cont de:
(a)     rapoartele transmise de statele membre în
conformitate cu alineatul (1);
(b)     progresele științifice și
tehnice, în special în ceea ce privește aspectele clonării legate de
bunăstarea animalelor;
(c)     evoluțiile de pe plan
internațional. 
Articolul 6
Transpunere
1.           Statele membre pun în aplicare
actele cu putere de lege și actele administrative necesare pentru a se
conforma prezentei directive până la [data = 12 luni de la data
transpunerii prezentei directive]. Ele comunică imediat Comisiei textul
respectivelor acte.
Atunci când statele membre adoptă
respectivele acte, acestea conțin o trimitere la prezenta directivă
sau sunt însoțite de o astfel de trimitere la data publicării lor
oficiale. Statele membre stabilesc modalitatea de efectuare a acestei
trimiteri.
2.           Statele membre comunică
Comisiei textul principalelor dispoziții de drept intern pe care le
adoptă în domeniul reglementat prin prezenta directivă. 
Articolul 7 
Intrare în vigoare
Prezenta
directivă intră în vigoare în a douăzecea zi de la data
publicării în Jurnalul Oficial al Uniunii Europene. 
Articolul 8
Destinatari
Prezenta directivă se adresează statelor membre.
Adoptată la Bruxelles,
Pentru Parlamentul European                       Pentru
Consiliu
Președintele                                                  Președintele
[1]               Regulamentul (CE) nr. 258/97 al Parlamentului European
și al Consiliului din 27 ianuarie 1997 privind alimentele și
ingredientele alimentare noi.
[2]               Propunere
de Regulament al Parlamentului European şi al Consiliului privind
alimentele noi COM (2007) 872 final 14.1.2008. 
[3]               Raportul Comisiei către Parlamentul European
și Consiliu privind clonarea animalelor în scopul producției de
alimente COM (2010) 585 din 19.10.2010 a sugerat (i) suspendarea provizorie a
utilizării tehnicii de clonare, a clonelor și a alimentelor
obținute de la animale clonate pentru o perioadă de cinci ani; (ii)
asigurarea trasabilității materialelor de reproducție importate
provenite de la animale rezultate din clonare. http://ec.europa.eu/dgs/health_consumer/docs/20101019_report_ec_cloning_en.pdf
[4]               De exemplu, prin Rezoluția Parlamentului European
din 6 iulie 2011 referitoare la programul de lucru al Comisiei pe anul 2012 s-a
solicitat elaborarea unei propuneri legislative de interzicere a alimentelor
provenite de la animale rezultate din clonare, de la descendenții lor direcți
de gradul întâi și de la descendenți:
http://www.europarl.europa.eu/sides/getDoc.do?pubRef=-//EP//TEXT+TA+P7-TA-2011-0327+0+DOC+XML+V0//EN
[Procedura 2011/2627(RSP), punctul 31].
[5]               Concluzia generală din Declarația EFSA din 2012, 
p. 18. Declarațiile EFSA din 2012 și 2010:   
http://www.efsa.europa.eu/en/efsajournal/pub/2794.htm și    
http://www.efsa.europa.eu/en/efsajournal/pub/1784.htm
[6]               Directiva 98/58/CE a Consiliului din 20 iulie 1998
privind protecția animalelor de fermă, JO L 221, 8.8.1998, p. 23.
[7]               Dintre aceste răspunsuri: 34 proveneau de la
organizații profesionale, 34 de la organizații neguvernamentale, 16
de la organisme administrative naționale, 1 de la o țară
terță, 9 de la întreprinderi, 26 din mediul academic, 10 de la state
membre și 230 de la persoane fizice.
[8]               Atitudinile
europene referitoare la clonarea animalelor
http://ec.europa.eu/public_opinion/flash/fl_238_en.pdf și
http://ec.europa.eu/food/food/resources/docs/eurobarometer_cloning_sum_en.pdf
[9]               Eurobarometru
special, Raport privind biotehnologia, octombrie 2010  
http://ec.europa.eu/public_opinion/archives/ebs/ebs_341_en.pdf
[10]             Aspecte
etice ale clonării animalelor în scopul producției alimentare, 16
ianuarie 2008:   
http://ec.europa.eu/bepa/european-group-ethics/docs/publications/opinion23_en.pdf       
http://ec.europa.eu/bepa/european-group-ethics/docs/publications/opinion23_en.pdf
[11]             Siguranța
alimentelor, sănătatea și bunăstarea animalelor și
impactul asupra mediului determinat de animalele rezultate din clonare prin
transfer al nucleului celulelor somatice, de descendenții lor și de
produsele obținute de la aceste animale (aviz și declarații):           
http://www.efsa.europa.eu/en/efsajournal/doc/767.pdf; http://www.efsa.europa.eu/en/efsajournal/doc/319r.pdf; http://www.efsa.europa.eu/en/efsajournal/doc/1784.pdf; http://www.efsa.europa.eu/en/efsajournal/doc/2794.pdf
[12]             Pentru mai multe detalii, a se vedea Evaluarea impactului
care însoțește Documentul de lucru al serviciilor Comisiei SEC (2013)
XXX.
[13]             (1) păstrarea politicii actuale, (2) autorizare
prealabilă introducerii pe piață pentru alimentele provenite de
la animale rezultate din clonare, de la descendenții direcți de
gradul întâi  și de la descendenți, (3) etichetarea alimentelor
provenite de la animale rezultate din clonare, de la descendenții
direcți de gradul întâi  și de la descendenți, (4) suspendarea
tehnicilor de clonare și a importurilor de animale vii rezultate din
clonare, de alimente obținute de la animale rezultate din clonare și
de material de reproducere obținut de la animale rezultate din clonare.
[14]             Directiva 98/58/CE a Consiliului din 20 iulie 1998 privind
protecția animalelor de fermă (JO L 221, 8.8.1998, p. 23).
[15]             Aviz științific al Comitetului
științific pentru siguranța alimentelor, sănătatea
și bunăstarea animalelor și impactul asupra mediului determinat
de animalele rezultate din clonare prin transfer al nucleului celulelor
somatice, de descendenții lor și de produsele obținute de la
aceste animale       
http://www.efsa.europa.eu/en/topics/topic/cloning.htm?wtrl=01